Diari Oficial de la Generalitat Valenciana


Sumari del DOGV 6044, del 26-06-2009 (2009/7469)

RESOLUCIÓ de 23 de juny de 2009, del director de l'Entitat Pública de Transport Metropolità de València, relativa als dies de descans obligatori a l'Àrea de Prestació Conjunta de València.
--------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6044

Data del DOGV
:   26-06-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/7469


Data del document
:   23-06-2009

Organisme emissor
:   Entitat Pública de Transport Metropolità de València

Tipus de document
:   Resolució

Correcció d'errades

Anàlisi jurídica

 Descriptors 

:   * València
    * taxi
    * jornada de treball
    * transport públic
    * transport de viatgers
    * legislació
    * temps de descans

RESOLUCIÓ de 23 de juny de 2009, del director de l'Entitat Pública de Transport Metropolità de València, relativa als dies de descans obligatori a l'Àrea de Prestació Conjunta de València. [2009/7469]  
L'Orde de 16 de juny de 2009, de la Conselleria d'Infraestructures i Transport, regula el règim de descans obligatori dels taxis de l'Àrea de Prestació Conjunta de València durant la setmana, i faculta el director de l'Entitat Pública de Transport Metropolità de València (eTM) per a determinar els períodes horaris de la prestació del servici i és preceptiva l'audiència del Consell d'Operadors del Taxi.  
Des de l'Entitat Pública de Transport Metropolità de València, s'han realitzat estudis per a avaluar la demanda del servici de taxi durant la setmana i s'ha constatat un excés d'oferta durant determinades hores del dia i s'ha sotmés a la deliberació del Consell d'Operadors del Taxi, en la sessió de 12 de maig de 2009, la proposta d'ampliar, respecte a la situació actual, el període de descans obligatori.  
Així mateix, en el si de la reunió esmentada es va posar de manifest la conveniència de posar en pràctica l'excepció esmentada amb caràcter provisional, de manera que puga ser objecte d'aplicació en funció de la major o menor rendibilitat del servici, que dependrà al seu torn, de la relació entre l'oferta i la demanda, que continuaran sent objecte de seguiment i estudi.  
De conformitat amb el que disposen l'Orde de 16 de juny de 2009, de la Conselleria d'Infraestructures i Transport, per la qual es regula el sistema de descans obligatori en la prestació de servicis de taxis a l'Àrea de Prestació Conjunta de València; l'informe favorable del Consell d'Operadors del Taxi en la sessió realitzada el 12 de maig de 2009, i els articles 3.2 i 23.2 dels estatuts d'esta entitat, aprovats per acord del Consell de la Generalitat Valenciana de 5 d'octubre de 2001 (DOGV núm. 4105, 11 d'octubre), resolc:  
Primer  
La distribució dels dies de descans setmanal obligatori serà la que estiga vigent en el moment de tindre efectes la present resolució.  
Segon  
1. De dilluns a divendres, s'entendrà per dia de descans obligatori el temps comprés entre les 22.00 hores del dia anterior al de la data que corresponga descansar i les 07.00 hores de l'endemà. A estos efectes, per a aquelles autoritzacions que hagen de descansar els dilluns, s'entendrà per dia anterior el divendres i per a aquelles autoritzacions que hagen de descansar els divendres, s'entendrà per dia següent els dilluns.  
2. Els caps de setmana, s'entendrà per dia de descans obligatori el temps comprés entre les 6.00 hores del dissabte i les 6.00 hores del diumenge per a aquelles autoritzacions que hagen de descansar el dissabte, i el temps comprés entre les 6.00 hores del diumenge i les 6.00 del dilluns per a aquelles autoritzacions que hagen de descansar el diumenge, i continua en vigor la possibilitat de prendre i deixar el servici una hora abans o i una hora després a fi de facilitar la transició del descans obligatori durant el cap de setmana.  
Tot això sense perjuí del que disposa la Resolució de 12 de juny de 2008, del director de l'Entitat Pública de Transport Metropolità de València, relativa a l'excepció del règim de descans obligatori dels taxis de l'Àrea de Prestació Conjunta de València durant els caps de setmana.  
Tercer  
A fi d'equilibrar la incidència d'esta mesura, la rotació dels dies de descans obligatori tindrà durant l'any 2010 caràcter semestral i s'establirà mitjançant una resolució del director de l'Entitat Pública de Transport Metropolità de València.  
Quart  
La present resolució tindrà efectes des del 29 de juny de 2009.  
Cinqué  
Contra la present resolució, que no esgota la via administrativa, es podrà interposar recurs d'alçada davant del conseller d'Infraestructures i Transport, en el termini d'un mes, a partir de la data de la publicació en el Diari Oficial de la Comunitat Valenciana, d'acord amb l'article 114 i següents de la Llei 4/1999 de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que puguen interposar-se qualssevol altres recursos que s'estimen oportuns.  
Burjassot, 23 de juny de 2009.- El director: Aurelio López Martín.